उतार चढ़ाव देखने को मिल सकता है शेयर बाजार में  
बंबई शेयर बाजार का सेंसेक्स पिछले सप्ताह 2.72 प्रतिशत की तेजी दर्शाता बंद हुआ। इससे पहले, पिछले तीन सप्ताह में इसमें लगभग 7 फीसद की गिरावट दर्ज की गई थी।
रेल और आम बजट से पहले देश के प्रमुख शेयर बाजारों में जरूर तेजी दिखाई दी लेकिन अगले सप्ताह वायदा और विकल्प खंड की समयसीमा की समाप्ति के मद्देनजर बाजार में उतार चढ़ाव देखने को मिल सकता है।  बंबई शेयर बाजार का सेंसेक्स पिछले सप्ताह 2.72 प्रतिशत की तेजी दर्शाता बंद हुआ। इससे पहले, पिछले तीन सप्ताह में इसमें लगभग 7 फीसद की गिरावट दर्ज की गई थी। लेकिन बाजार विशेषज्ञों का मानना है कि शुक्रवार को हुई बिकवाली बाजार के लिए नकारात्मक संकेत देता है।  एसएमई कैपिटल्स के रणनीतिकार और शोध प्रमुख जगन्नाथन थुनुगुंटला ने कहा, सप्ताह के आखिरी दिन 295 अंकों की गिरावट निवेशकों के बाजार के प्रति विश्वास की कमी को दर्शाता है जिसके कारण आगामी सत्रों में कमजोरी का रूख देखने को मिल सकता है। उन्होंने कहा कि वायदा एवं विकल्प की समय सीमा की समाप्ति नजदीक देखते हुए आगामी सप्ताह में बाजार में उतार चढ़ाव की स्थिति बन सकती है।  बाजार पर्यवेक्षकों ने कहा कि 2011-12 के केन्द्रीय बजट से पहले निवेशक बाजार से दूरी बनाये रखना चाहेंगे। केन्द्रीय बजट 28 फरवरी को संसद में पेश किया जाना है। आईआईएफएल के शोध प्रमुख अमर अंबानी ने कहा, बजट से पहले बाजार में उतार चढ़ाव बना रहेगा। अगले सप्ताह वायदा और विकल्प खंड के सौदों के निपटान के कारण भी बाजार में कुछ अतिरिक्त उतार चढ़ाव बना रह सकता है। इसके बाद 28 फरवरी को बजट पेश किया जायेगा। बाजार विशेषज्ञों का मानना है कि इस महीने अभी तक सेंसेक्स करीब 11 प्रतिशत लुढ़का है। बजट के बाद इसमें कोई दिशा देखने को मिल सकती है।  अंबानी ने कहा, पूरी उम्मीद है कि बजट में जरूर कुछ अनुकूल कदम उठाये जायेंगे जिससे बाजार को नयी गति मिलेगी। बंबई शेयर बाजार का 30 शेयरों पर आधारित सेंसेक्स में 18 फरवरी को समाप्त सप्ताह के दौरान 482.91 अंक अथवा 2.72 प्रतिशत की तेजी दर्ज की गयी। इसमें पिछले तीन सप्ताह के दौरान 1,278.92 अंकों की गिरावट आई थी। इसी प्रकार, नेशनल स्टाक एक्सचेंज का निफ्टी भी 148.95 अंक अथवा 2.81 प्रतिशत की तेजी के साथ समीक्षाधीन सप्ताहांत में 5,458.95 अंक पर बंद हुआ।